CELEX: C2006/326/76
Language: el
Date: 2006-12-30 00:00:00
Title: Υπόθεση C-444/06: Προσφυγή της 26ης Οκτωβρίου 2006 — Επιτροπή των Ευρωπαϊκών Κοινοτήτων κατά Βασιλείου της Ισπανίας

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/36
            
         Προσφυγή της 26ης Οκτωβρίου 2006 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-444/06)
   (2006/C 326/76)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: X. Lewis, καθώς και C. Fernandez Vicién και I. Moreno-Tapia Rivas, abogados)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας, παραλείποντας να προβλέψει υποχρεωτική προθεσμία για την κοινοποίηση προς όλους τους συμμετέχοντες στον διαγωνισμό της αποφάσεως περί αναθέσεως, παραλείποντας να προβλέψει υποχρεωτική προθεσμία αναμονής μεταξύ της αναθέσεως και της συνάψεως της συμβάσεως και επιτρέποντας να εξακολουθούν να παράγουν έννομα αποτελέσματα οι ακυρωθείσες συμβάσεις, παρέβη τις υποχρεώσεις που υπέχει από το άρθρο 2, παράγραφος 1, στοιχεία α' και β', της οδηγίας 89/665/ΕΟΚ (1) του Συμβουλίου, της 21ης Δεκεμβρίου 1989, για το συντονισμό των νομοθετικών, κανονιστικών και διοικητικών διατάξεων περί της εφαρμογής των διαδικασιών προσφυγής στον τομέα της σύναψης συμβάσεων κρατικών προμηθειών και δημοσίων έργων,
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή φρονεί ότι η ισπανική νομοθεσία περί προσφυγών όσον αφορά τις δημόσιες συμβάσεις δεν είναι σύμφωνη με την οδηγία 89/665, σύμφωνα με την ερμηνεία στην οποία προέβη το Δικαστήριο με την απόφαση της 28ης Οκτωβρίου 1999, C-81/98, Alcatel Austria κ.λπ., Συλλογή 1999, σ. Ι-7671.
   Ειδικότερα, η ισπανική νομοθεσία:
   Δεν προβλέπει υποχρεωτική προθεσμία για την κοινοποίηση εκ μέρους της αναθέτουσας αρχής προς όλους τους συμμετέχοντες στον διαγωνισμό της αποφάσεως περί αναθέσεως,
   δεν προβλέπει υποχρεωτική προθεσμία αναμονής μεταξύ της αναθέσεως και της συνάψεως της συμβάσεως και
   επιτρέπει να εξακολουθούν οι ακυρωθείσες συμβάσεις να παράγουν έννομα αποτελέσματα.
   
      (1)  ΕΕ L 395, σ. 33.